Paarl-rugbyheld sterf op 89 | Netwerk24
Paarl-rugbyheld sterf op 89
Die legendariese rugbyspeler van Paarl, Theunis Briers, is Sondag in die ouderdom van 89 in sy huis in Bloubergstrand aan vermoedelik ’n hartaanval dood.
Hy was een van die oudste oorlewende Springbokke.
Briers, destyds ’n boer van Agter-Paarl op sy plaas Karnmelksvlei, was ’n oud-Boishaaier en een van die talle Springbokke wat hierdie skool deur die jare opgelewer het.
Hy het eers vir Paarl-rugbyklub vleuel gespeel en daarna vir die Westelike Provinsie.
Dr. Danie Craven, wat veral deur Briers se krag en spoed beïndruk is, het hom in 1955 vir die Springbokke teen die Britse Leeu-toer gekies. Briers is in al vier toetse teen die Leeus ingesluit en het die jaar daarna teen Nieu-Seeland uitgedraf.
Hy het vyf drieë in sewe toetse gedruk.
Briers het in sy roemryke rugbyloopbaan in murg en been ’n Paarliet gebly en na sy boerderybelange omgesien. Hy was later direkteur van Windmeul Kelders, wat ’n paar jaar gelede ’n rooiwyn ter ere van hom gebottel en dit “The Legend” genoem het.
Die bekende oud-rugbyjoernalis Fritz Joubert het gesê hierdie boer van die Paarl was ’n baie sterk en vinnige vleuel wat moeilik gekeer is wanneer hy naby die doellyn gekom het.
“Briers het teen die Britse Leeu-toerspan in 1955 vyf drieë in vier toetse gedruk, wat in daardie stadium ’n rekord vir ’n Springbok op ’n SA veld was.”
Briers en sy vrou, Elna, het in Bloubergstrand afgetree.
Hy word oorleef deur Elna, sy kinders Ryk en Francois en Salome Weideman, asook vyf kleinkinders en ’n agterkleinkind.
Ryk het gesê hoewel sy pa ’n bekende op die rugbyveld asook in die landboubedryf was, was hy ’n toonbeeld van iemand wat niks in sy pad laat kom nie en positief in moeilike omstandighede gebly het – selfs nadat hy in sy tagtigs sy sig verloor het.
’n Gedenkdiens word môre 10:00 in die Agter-Paarl Geloofsgemeenskap (NG kerk Windmeul) gehou.